CXXXVIII.  Ecclesiae Bononiensis bona, petente Gerardo episcopo, confirmat.   (Veronae, Jul. 2.) [SAVIOLI,  Annal. Bologn.,  II, II, 152.]
URBANUS episcopus, servus servorum Dei, venerabili fratri GERARDO Bononiensi episcopo ejusque successoribus substituendis in perpetuum.
Sacrosancta Romana Ecclesia Bononiensem Ecclesiam speciali semper praerogativa dilexit, et eam inter alias studuit propensius honorare. Inde est quod nos qui, licet minus sufficientes, in ejusdem sumus Ecclesiae specula collocati, praefatam Bononiensem Ecclesiam consueta benignitate diligimus et tuis justis postulationibus, venerabilis frater episcope, gratum cupimus impartiri assensum. Quocirca, frater episcope, personam tuam et commissam tibi Ecclesiam, plenis charitatis brachiis amplectentes omnia quae tam in civitate, quam in comitatu Bononiensi tam minora quam majora, ut massam Prunarii, massam Vulpini Mozularii Bonalbergiscatii, massam de loco Frefortese, massam de Nucifatico, massam Nespulini et alias massas et fundos in eodem comitatu. Praeter hoc quod de patrimonio nobilis mulieris comitissae Mathildae in eodem comitatu habemus, quidquid est excepto Banno, quod in civitate Bononiensi ex parte Romani pontificis prout hactenus ita et deinceps indicetur, sicut piae recordationis Anastasius, papa praedecessor noster bonae memoriae Gerardo quondam Bononiensi episcopo antecessori tuo, receptis ab eo centum libris affortiatorum, quas pro utilitatibus Romanae Ecclesiae expendit in emphiteosim sibi suisque successoribus de communi fratrum suorum consilio concessisse et locasse dignoscitur. Nos tibi tuisque successoribus et per nos Bononiensi Ecclesiae ad exempla felicis recordationis Alexandri papae praedecessoris nostri titulo locationis in emphiteosin perpetuam concedimus atque locamus, et locationem ipsam praesentis scripti pagina communimus. Pro ipsa vero locatione tu tuique successores nostris successoribus duas libras puri argenti annis singulis in mense Junio debetis exsolvere. Porro quemadmodum tunc institutum est praesenti paginae duximus adnectendum ut tibi vel alieni tuorum successorum nullatenus liceat hanc locationem alicui Ecclesiae vel personae vendere vel alienare nisi nobis nostrisque successoribus. Nos vero et nostri successores praefatam locationem ab omni homine tibi tuisque successoribus defendere cogimur, quod si aliqua partium quod suum erit, quemadmodum supra dictum est, adimplere neglexerit, centum libras auri parti alteri sub nomine poenae exsolvet, et eadem locatio indissolubiliter permanebit. Nulli ergo hominum fas sit hanc nostrae locationis paginam temerario ausu contraire se ipsi modis quibuslibet infringere. Si quis autem attentare praesumpserit indignationem omnipotentis Dei et beatorum Petri et Pauli apostolorum ejus se noverit incursurum. Ego Urbanus catholicae Ecclesiae episcopus. Ego Henricus Albanensis Ecclesiae episcopus ss. Ego Petrus de Bon. card. presb. tit. S. Susannae ss. Ego Laborans presb. card. S. Mariae trans Tiberim tit. Calisti ss. Ego Pandulphus presb. card. tit. XII Apostolorum ss. Ego Melchior presb. card. SS. Joannis et Pauli tit. Pamachii ss. Ego Adelardus tit. S. Marcelli presb. card. ss. Ego Theobaldus Ostiensis et Velletrensis episcopus ss. Ego Jacobus diac. card. S. Mariae in Cosmedin. ss. Ego Gratianus SS. Cosmae et Damiani diac. card. ss. Ego Petrus S. Nicolai in Carcere Tulliano diac. card. ss. Ego Rodulphus S. Georgii ad Velum Aureum diac. card. ss. Datum Veronae, per manum sanctae Romanae Ecclesiae presbyteri cardinalis et cancellarii, VI Nonas Julii, indictione V, Incarnationis Dominicae anno 1187, pontificatus vero domini Urbani papae III, anno secundo.